La Biblioteca Infantil celebra el Dia Internacional del Llibre amb una divertida animació lectora
2025-07-24

La Biblioteca Infantil de Burjassot celebrarà el Dia Internacional del Llibre amb diferents activitats entre les quals no podien faltar les animacions lectores per a les i els més xicotets de la casa.

La muntanya de llibres més alta del món és el nom de l’animació lectora, que agafa prestat del llibre del mateix nom, que arribarà a la Biblioteca Infantil el dimecres 19 d’abril a les 18.00 hores. L’activitat començarà amb la presentació de la commemoració de tan important data i es convidarà als i les participants a reflexionar sobre la lectura amb preguntes senzilles.

A continuació, es realitzarà una lectura en veu alta del conte La muntanya de llibres més alta del món, un relat que destaca el poder dels llibres per a fer-nos viatjar i descobrir altres mons. S’animarà a les i els participants a participar d’aquesta lectura.

Finalment, es repartirà a les i els lectors un passaport de lectures realitzat per la biblioteca. Aquest passaport servirà per a anotar els llibres i contes que es lligen, a manera de diari de les aventures que coneixen a través de la lectura i, cada vegada que retornen un llibre prestat de la biblioteca, se’ls posarà un segell en el seu passaport. El segell tindrà la forma de Biblo, la mascota de la biblioteca infantil de Burjassot.

Amb aquesta activitat es busca fomentar la lectura i el préstec de llibres en el servei municipal. Al final de l’activitat, les i els participants podran començar a completar la primera pàgina del passaport de llibres amb la seua informació personal: nom i cognoms, data del seu aniversari, gustos lectors i un dibuix per a identificar-se.

Durant la resta del mes d’abril, aquest passaport també es donarà a tots els lectors i lectores que agafen llibres prestats de la biblioteca infantil. Les xiquetes i els xiquets que completen el seu passaport abans de les vacances d’estiu (fins que la biblioteca tanque), rebran un diploma i un dibuix per a acolorir de regal.